Diari Oficial de la Generalitat Valenciana


Sumari del DOGV 6282, del 04-06-2010 (2010/6294)

RESOLUCIÓ de 31 de maig de 2010, de la Direcció General d'Ordenació i Centres Docents, per la qual es convoca la concessió d'ajudes de menjador escolar en els centres educatius no universitaris de titularitat de la Generalitat per al curs escolar 2010/2011.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6282

Data del DOGV
:   04-06-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/6294


Data del document
:   31-05-2010

Organisme emissor
:   Conselleria d'Educació

Tipus de document
:   Resolució

Descriptors 

:   * ensenyament públic
    * ensenyament primari
    * alumnat
    * educació especial
    * educació preescolar
    * vida escolar
    * suport econòmic
    * ensenyament secundari
    * ensenyament obligatori
    * menjador escolar
    * ajuda pública
    * alumne

RESOLUCIÓ de 31 de maig de 2010, de la Direcció General d'Ordenació i Centres Docents, per la qual es convoca la concessió d'ajudes de menjador escolar en els centres educatius no universitaris de titularitat de la Generalitat per al curs escolar 2010/2011.
[2010/6294]
En compliment del que disposa l'Orde 46/2010, de 28 de maig, de la Conselleria d'Educació, per la qual s'establixen les bases reguladores per a la concessió d'ajudes de menjador escolar en els centres educatius no universitaris de titularitat de la Generalitat, es procedix a la convocatòria de les ajudes per al curs escolar 2010/2011.
L'article 9 del Decret 118/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Educació, preceptua que la Direcció General d'Ordenació i Centres Docents és el centre directiu al qual corresponen, entre altres funcions, la planificació, l'ordenació i l'execució d'actuacions relatives a transport i menjadors escolars, servicis escolars, escoles llar i altres de naturalesa anàloga.
Per això, i en virtut de les facultats conferides, resolc:
1. Objecte
La present resolució té com a objecte convocar la concessió d'ajudes de menjador escolar en els centres educatius no universitaris de titularitat de la Generalitat per al curs escolar 2010/2011.
2. Àmbit d'aplicació
1. La present resolució s'aplicarà als centres educatius no universitaris de titularitat de la Generalitat, dependents de la conselleria amb competències en matèria d'educació, que impartisquen ensenyances del segon cicle d'Educació Infantil, Educació Primària i Educació Secundària i als centres específics d'Educació Especial.
2. Així mateix la present resolució s'aplicarà als centres privats concertats qualificats com a centres d'acció educativa singular (CAES).
3. No serà aplicable el que establix la present resolució a les escoles d'Educació Infantil de primer cicle, atés que en la prestació del servici de menjador els usuaris abonen, si és el cas, un preu públic, sense perjuí del finançament de gastos de funcionament que reben de la conselleria amb competències en matèria d'educació.
3. Requisits generals per a sol·licitar l'ajuda de menjador escolar
1. Per a poder sol·licitar ajudes de menjador l'alumnat haurà de reunir, a la finalització del termini de presentació de sol·licituds, els requisits següents:
a) Estar matriculat en un centre educatiu degudament autoritzat, d'entre els esmentats en l'apartat 2 de la present resolució.
b) Haver presentat la sol·licitud (annex I) i la documentació requerides en la present resolució en els terminis establits.
c) No estar incurs en alguna de les prohibicions establides en l'article 13 de la Llei General de Subvencions.
2. Estos requisits s'hauran de mantindre al llarg de tot el curs per al qual se sol·licita l'ajuda.
4. Beneficiaris de la subvenció del servici de menjador escolar
De conformitat amb el que disposa l'article 5 de l'Orde 46/2010, de 28 de maig, de la Conselleria d'Educació, per la qual s'establixen les bases reguladores per a la concessió d'ajudes de menjador escolar en els centres educatius no universitaris de titularitat de la Generalitat, i en els termes expressats en la mencionada orde, tindran dret a la subvenció de les prestacions del servici de menjador:
1. L'alumnat del centre educatiu beneficiari de ruta de transport escolar o d'ajuda individual de transport (sempre que comporte dret al servici de menjador escolar, d'acord amb la normativa vigent relativa al servici complementari de transport escolar).
2. L'alumnat beneficiari d'ajuda assistencial de menjador, de conformitat amb el que disposen els apartats següents.
3. L'alumnat escolaritzat en centres específics d'Educació Especial.
5. Ajudes assistencials de menjador
1. Serà beneficiari de l'ajuda per al servici de menjador escolar tot aquell alumnat d'Educació Primària, Educació Especial, Educació Secundària Obligatòria i tercer curs d'Educació Infantil de segon cicle al qual se li concedisca l'ajuda amb caràcter assistencial d'acord amb el barem que s'establix en la present resolució, segons les circumstàncies socioeconòmiques concurrents.
2. La condició de resident en centres d'acollida de menors o en situació d'acollida en famílies educadores atribuïx directament a l'alumne o alumna la condició de beneficiari de l'ajuda assistencial. Esta condició haurà d'acreditar-se per mitjà del certificat del director o directora del centre d'acollida dependent de la conselleria amb competències en matèria de benestar social, o de l'òrgan competent de la mateixa conselleria, en els casos d'acollida en famílies educadores.
3. També seran beneficiaris de l'ajuda assistencial de menjador de forma directa els fills i filles de víctimes de violència de gènere, condició que haurà d'acreditar-se amb la presentació de la còpia compulsada de les mesures policials o judicials que s'hagen adoptat.
4. Finalment, seran beneficiaris de l'ajuda assistencial de menjador sense necessitat de cap baremació les víctimes del terrorisme; es considerarà així l'alumnat que, com a conseqüència d'un acte terrorista, haja patit, el mateix estudiant o els seus pares, tutors o guardadors legals, danys personals d'especial transcendència o que els incapaciten totalment per al treball habitual. Per a acreditar-ho es presentarà una còpia compulsada de la corresponent resolució del Ministeri de l'Interior.
5. En tot cas, si la documentació descrita en els apartats anteriors figura ja en els arxius del centre educatiu no serà necessari presentar-la de nou.
6. Llindars de renda
Amb efectes del curs escolar 2010/2011, podrà participar en la present convocatòria d'ajudes assistencials de menjador l'alumnat la renda familiar del qual durant l'any 2008 no supere els imports següents:

A partir del nové membre s'afegiran 3.000 € a la renda de la unitat familiar per cada nou membre computable.
7. Membres computables de la unitat familiar
1. Són membres computables de la unitat familiar, sempre que convisquen en el domicili familiar, el pare i la mare, els tutors o persones encarregades de la guarda i protecció del menor, si és el cas, l'alumne o alumna i els germans menors de 18 anys, així com els majors d'eixa edat i menors de 26 anys sempre que no perceben cap tipus d'ingressos, i els majors de 26 anys quan es tracte de persones amb una discapacitat física, psíquica o sensorial reconeguda superior al 33%.
La justificació documental dels membres de la unitat familiar es farà per mitjà de la presentació de la còpia compulsada del llibre de família, si no figura ja en el centre educatiu.
2. Per a determinar la composició de la unitat familiar es tindrà en compte el que disposa l'article 21 de la Llei 6/2009, de 30 de juny, de la Generalitat, de Protecció a la Maternitat, per la qual cosa es considerarà membre de la unitat familiar el fill concebut i no nascut des del moment de la fecundació, prèvia aportació del certificat mèdic que acredite l'embaràs en el moment de la presentació de la sol·licitud d'ajuda.
3. En cas de divorci o separació legal dels pares, no es considerarà membre computable aquell que no convisca amb el sol·licitant de l'ajuda.
No obstant això, i s'aplicarà també en relació amb la viudetat del pare o de la mare, sí que tindrà la consideració de membre computable i sustentador principal, si és el cas, el nou cònjuge o persona unida per anàloga relació, encara que no es trobe legalitzada la seua situació com a parella de fet, la renda del qual s'inclourà dins del còmput de la renda familiar.
8. Determinació de la renda familiar
1. Als efectes de les ajudes regulades en la present convocatòria per al curs 2010/2011, s'entendrà per renda familiar anual la suma de les rendes de l'exercici 2008 del pare i de la mare, o en absència d'estos dels tutors o persones encarregades de la guarda i protecció del menor i, si és el cas, la renda del nou cònjuge d'algun d'ells o persona unida per anàloga relació, segons el que disposa el segon paràgraf del punt 3 de l'apartat anterior, calculada segons s'indica en els paràgrafs següents, d'acord amb les circumstàncies econòmiques de cada un dels membres durant eixe exercici i de conformitat amb la normativa reguladora de l'Impost sobre la Renda de la Persones Físiques.
2. L'acreditació de les dades econòmiques dels sol·licitants serà demanada per la conselleria amb competències en matèria d'educació a l'Agència Estatal d'Administració Tributària (AEAT) de forma telemàtica, i el fet d'acollir-se a esta normativa per part de l'interessat comportarà la seua autorització expressa a l'esmentada conselleria per a sol·licitar les dades a l'AEAT. A este efecte, el pare, la mare o el tutor, i els seus respectius cònjuges o persones unides per anàloga relació, hauran d'aportar còpia del DNI/NIF/NIE/passaport i omplir els apartats corresponents de la sol·licitud d'ajuda, el model de la qual figura com a annex I de la present resolució.
3. La no-presentació davant de l'administració tributària de la declaració de l'Impost sobre la Renda de les Persones Físiques, per part d'algun dels membres de la unitat familiar que hi estiguen obligats, segons la legislació vigent, serà motiu de denegació de l'ajuda.
4. La declaració de l'Impost sobre la Renda de les Persones Físiques de què s'extrauran les dades econòmiques que determinaran la concessió o no de l'ajuda serà la corresponent a l'exercici 2008, i per a la determinació de la renda familiar es computaran els imports continguts en les caselles 455 i 465 (base imposable general més base imposable de l'estalvi) de cada declaració.
Quan l'import que aparega en les caselles 455 i 465 siga negatiu o 0 euros, serà 0 euros l'import que es consigne a l'efecte del càlcul.
5. Quan algun dels membres de la unitat familiar amb renda computable perceba ingressos subjectes a IRPF però no tinga obligació de presentar declaració, serà la informació facilitada per l'AEAT sobre els ingressos o imputacions íntegres la que constituirà la renda familiar o part d'esta, i es preveurà en l'aplicació informàtica de la conselleria amb competències en matèria d'educació que gestiona les ajudes una minoració dels ingressos en 4.000 euros, a fi de no provocar situacions de greuge comparatiu amb els declarants d'IRPF.
6. En el cas que els sol·licitants no puguen justificar els ingressos de la unitat familiar o de part d'esta a través de l'agència tributària, per tractar-se d'ingressos no subjectes a IRPF, la renda computable d'este tipus, independentment de les dades que l'AEAT subministre telemàticament, serà la suma dels dits ingressos íntegres obtinguts en l'exercici econòmic 2008, i es preveurà així mateix en l'aplicació informàtica que gestiona les ajudes la minoració esmentada en el punt anterior, una vegada consignats íntegres els ingressos no subjectes a IRPF pel centre educatiu receptor de la sol·licitud de l'ajuda.
No obstant això, si estos ingressos en còmput anual no es poden justificar documentalment per mitjà de certificat de l'entitat pagadora, no bastarà una declaració del sol·licitant o sol·licitants afectats respecte d'això, sinó que hauran d'aportar informe dels servicis socials de base de l'ajuntament respectiu, o dels òrgans competents de la Conselleria de Benestar Social, en què es detallen les circumstàncies econòmiques de la família, tot això en coordinació amb el mateix centre educatiu.

\* \* \* \* \*
De la mateixa manera, caldrà aportar el mencionat informe dels servicis socials quan els sol·licitants consignen 0 euros com a ingressos.
L'acreditació s'efectuarà en estos dos casos davant del consell escolar del centre educatiu, el qual comprovarà la documentació i consignarà l'import real de la renda familiar o l'absència d'ingressos si és el cas.
7. Finalment, si en el moment de presentar la sol·licitud de l'ajuda, la unitat familiar ha patit una modificació dràstica de la seua situació econòmica no reflectida en les dades econòmiques que l'AEAT facilitarà telemàticament, podrà ser la nova situació econòmica la que es tinga en compte, sempre que la persistència de la dita situació puga acreditar-se documentalment per mitjà de certificats d'organismes públics o empreses que detallen els ingressos econòmics de la unitat familiar o del membre afectat a partir del moment de la sol·licitud de l'ajuda.
En este supòsit, l'aplicació informàtica també aplicarà la minoració en 4.000 euros dels ingressos que, en tot cas, el centre educatiu haurà d'haver consignat íntegrament, sense deducció ni cap descompte.
L'acreditació s'efectuarà també en este cas davant del consell escolar del centre educatiu, el qual comprovarà la documentació i consignarà com a variacions l'import real de la renda familiar o del membre d'esta quan la seua situació haja canviat a partir del moment de la sol·licitud de l'ajuda.
9. Barem aplicable
1. Renda anual disponible per càpita.
La renda anual disponible per càpita és el quocient resultant de dividir la renda familiar anual disponible, que s'obté d'aplicar els imports indicats en l'apartat 8, entre el nombre de membres de la unitat familiar definida segons el que disposa l'apartat 7 de la present resolució.
Es valorarà d'acord amb la taula següent:
2. Circumstàncies sociofamiliars
Es valoraran les circumstàncies sociofamiliars especials de l'alumnat, d'acord amb la puntuació atorgada en este apartat, per cada un dels conceptes assenyalats, que hagen sigut degudament acreditades per mitjà d'original o còpia confrontada dels certificats o documents amb validesa oficial que s'especifiquen en el punt 3 del present apartat.
- Orfandat absoluta: 5 punts
- Alumnat de Centres d'Acció Educativa Singular (CAES 5 punts
- Situació d'abandó familiar: 5 punts
- Situació de desocupació o atur laboral del pare i de la mare i/o tutors, sense percebre cap dels dos prestacions o subsidis per este concepte: 5 punts
- Condició de refugiat polític: 3 punts
- Fill/a de famílies monoparentals: 3 punts
- Fill/a de família acollidora (excloent l'acollit): 3 punts
- Condició de toxicòman, d'alcohòlic o reclús en un centre penitenciari, per part del pare o de la mare (per una o diverses d'estes condicions): 3 punts
- Família nombrosa de qualsevol categoria: 3 punts
- Discapacitat física o psíquica d'algun membre de la unitat familiar: 3 punts
- Alumnat que participe en un programa de Compensació Educativa autoritzat: 3 punts
- Altres circumstàncies excepcionals degudament justificades (a criteri del consell escolar del centre): d'1 a 3 punts
Les circumstàncies d'alumnat CAES i d'alumnat de programes de Compensació Educativa no poden ser acumulades. La concurrència d'una exclou l'altra.
3. Acreditació de les circumstàncies sociofamiliars:
- L'orfandat s'acreditarà per mitjà de la presentació d'original o còpia del llibre de família o certificat del Registre Civil.
- Les circumstàncies relacionades amb CAES o compensació educativa seran documentades d'ofici per la secretaria del centre educatiu, però s'haurà de tindre en compte que la concessió de tres punts en concepte de compensació educativa només correspon a l'alumnat que efectivament participa en el corresponent programa, en cap cas a la resta de l'alumnat del centre. L'abandó familiar s'acreditarà per mitjà d'informe de Servicis Socials. L'acreditació de la desocupació sense prestacions d'ambdós progenitors o tutors requerirà la presentació de dos certificats: un de l'INEM i un altre del SERVEF.
- La condició de refugiat polític s'acreditarà per mitjà de la presentació de l'original o còpia de la documentació facilitada pel Ministeri de l'Interior.
- En el cas de la circumstància de família monoparental, esta condició haurà de quedar fefaentment acreditada, a més de l'aportació, segons corresponga, del llibre de família, certificat de defunció en cas de viudetat o sentència judicial ferma de separació o divorci, per mitjà de certificat municipal de convivència o informe dels servicis socials, atés que la convivència de la mare o el pare fadrins, separats, divorciats o viudos, amb una altra persona amb qui mantinga una relació d'afectivitat, encara que esta no estiga regularitzada, exclou la condició de família monoparental i, en conseqüència, els beneficis atribuïts a esta.
- La circumstància de fill o filla de família acollidora s'aplicarà a la resta de fills i filles de la família, exclòs l'acollit, que és beneficiari directe de l'ajuda, i atés que la seua condició ja ha sigut degudament acreditada, no es requerix cap altra documentació respecte a la resta dels fills i filles.
- La condició de toxicòman, alcohòlic o reclús s'acreditarà per mitjà de certificat del directora o directora del centre penitenciari o certificat acreditatiu expedit per un metge especialista, i la puntuació prevista s'aplicarà per cada circumstància concurrent i per cada membre de la unitat familiar (mare i/o pare) respecte al qual s'acredite.
- Per a acreditar la condició de família nombrosa caldrà aportar títol o carnet de família nombrosa en vigor, o llibre de família i certificat mèdic en el cas que s'aplique el que disposa l'article 21 de la Llei 6/2009, de Protecció a la Maternitat, de manera que es compute el nombre de fills que espere la dona gestant, prèvia aportació de l'esmentat certificat mèdic que acredite l'embaràs.
- Per a acreditar la discapacitat de l'alumne o alumna o de qualsevol altre membre de la unitat familiar s'aportarà original o còpia de la qualificació oficial de discapacitat superior al 33% expedida per la Conselleria de Benestar Social, i igualment s'aplicarà la puntuació prevista per cada membre de la unitat familiar que acredite tal condició.
- Altres circumstàncies excepcionals degudament justificades hauran de tindre en compte la singularitat de la problemàtica de cada família i constar en una acta del consell escolar del centre educatiu, que podrà ser requerida per la corresponent direcció territorial amb competències en matèria d'educació o la direcció general competent en matèria d'ordenació i centres docents, per a la comprovació de la correcta aplicació de la puntuació si és necessària.
10. Sol·licituds
1. Les sol·licituds d'ajuda assistencial de menjador, segons el model que figura com a annex I de la present resolució, hauran d'anar acompanyades de la documentació següent:
a) Fotocòpia del DNI/NIF/passaport/NIE (número d'identificació d'estranger) dels sol·licitants (pares, tutors o semblants), així com del NIF de l'alumne o alumna si en té.
No obstant això, en els supòsits dels punts 2, 3 i 4 de l'apartat 5, i independentment que la família es considere monoparental o no, es requerirà un únic NIF, donada la concessió directa de l'ajuda sense condicionaments econòmics ni baremació de cap tipus.
b) La documentació que resulte necessària per a acreditar la composició de la unitat familiar, la renda familiar i aquelles dades sociofamiliars que es prenen en consideració, documentació que ja ha sigut detallada en apartats anteriors.
2. Les sol·licituds, junt amb la documentació corresponent, es presentaran en els centres educatius on es trobe matriculat l'alumnat. La documentació, com ja s'ha indicat, haurà de ser original o còpia confrontada pel funcionari receptor i no caldrà presentar-la de nou si ja figura en els arxius del centre educatiu.
11. Termini ordinari de presentació de sol·licituds
La sol·licitud de concessió d'ajuda assistencial de menjador es presentarà, amb la pertinent documentació justificativa, en el centre educatiu, junt amb la matrícula de l'alumnat o la confirmació de la seua permanència en el centre, amb la qual cosa el termini ordinari de presentació de sol·licituds s'iniciarà el 7 de juny de 2010 i finalitzarà al mateix temps que el de matriculació, segons el calendari establit per al curs escolar 2010/2011, publicat en el DOCV de 18 de març de 2010 mitjançant una resolució de cada direcció territorial d'Educació.
12. Termini extraordinari de presentació de sol·licituds
En el mes de setembre s'obrirà un termini extraordinari, que conclourà el dia 15, en què s'admetran les sol·licituds que es deriven de noves matriculacions en el mes de setembre.
13. Ajudes de caràcter excepcional
Les sol·licituds que es presenten fora dels terminis ordinari i extraordinari s'admetran sempre que es tracte d'alumnes que s'incorporen al sistema educatiu després dels dits terminis i sempre amb anterioritat al 31 de gener de 2011. A partir d'esta data no s'admetrà la presentació de més sol·licituds.
14. Tramitació informàtica de les sol·licituds
1. Per a la tramitació de les sol·licituds els centres educatius incorporaran totes les dades contingudes en estes a través del programa informàtic que la conselleria amb competències en matèria d'educació determine a este efecte, assenyalant les circumstàncies concurrents que hagen sigut degudament acreditades, la composició de la unitat familiar i, només quan siga procedent (supòsits dels punts 6 i 7 de l'apartat 8 de la present resolució), els corresponents ingressos íntegres de la unitat familiar en còmput anual, sense minoració ni cap descompte (ingressos bruts, incloent-hi possibles retencions o gastos).
2. Una vegada informatitzades pel centre educatiu les sol·licituds d'ajuda assistencial de menjador, el secretari o secretària del consell escolar del centre haurà d'omplir un certificat en què conste la validesa del procés d'obtenció de la informació, segons model que figura com a annex II i que es traslladarà a la direcció territorial corresponent.
3. La conselleria amb competències en matèria d'educació, en vista de les dades introduïdes informàticament pel centre, demanarà la informació econòmica dels sol·licitants a través de l'agència tributària.
4. Les sol·licituds presentades pels interessats en el termini ordinari podran tramitar-se informàticament des del 7 de juny fins al 20 de juliol de 2010 per a l'alumnat d'Educació Infantil i Primària, termini que es prolongarà fins al 30 de juliol per a l'alumnat d'Educació Secundària Obligatòria i Programes de Qualificació Professional Inicial, de manera que al començament del mes de setembre la direcció territorial corresponent puga enviar els llistats provisionals previstos en l'apartat 15 de la present resolució.
Quant al termini extraordinari, la tramitació s'haurà de fer també amb la màxima celeritat, de manera que el procediment puga estar resolt (amb la publicació de la resolució definitiva) abans de l'inici de la prestació del servici de menjador escolar en el mes d'octubre.
5. El centre educatiu custodiarà adequadament la documentació i tots els membres del consell escolar del centre que intervenen en el procés de tramitació de les ajudes assistencials guardaran la reserva deguda sobre les dades que conté la documentació pertinent, a fi de garantir la intimitat dels sol·licitants, d'acord amb el que disposa la Llei Orgànica 15/1999, de 13 de desembre, de Protecció de Dades de Caràcter Personal.
6. En els casos excepcionals presentats fora de termini a causa de noves matriculacions fins al 31 de gener de 2011, també s'efectuaran les oportunes consultes a l'agència tributària, es tramitarà el procediment corresponent i es resoldrà individualment cada sol·licitud d'ajuda, per la qual cosa, fins que no es resolga favorablement la concessió de l'ajuda, els interessats no seran beneficiaris d'esta.
7. Les sol·licituds i la documentació aportades pels interessats quedaran arxivades en el centre educatiu a disposició de la Inspecció d'Educació, les direccions territorials amb competències en matèria d'educació i la direcció general amb competències en matèria d'ordenació i centres docents.
15. Llistats provisionals de beneficiaris i no beneficiaris
1. Tramitades les sol·licituds d'ajudes presentades dins del termini ordinari, efectuada la baremació d'estes per la conselleria amb competències en matèria d'educació i determinada així la puntuació que corresponga a cada ajuda, en funció de la informació sociofamiliar introduïda informàticament pels centres educatius i la informació econòmica rebuda de l'agència tributària, es remetrà a cada centre educatiu inclòs en la convocatòria, a principis del mes de setembre i per correu electrònic, el llistat provisional de sol·licituds amb la puntuació establida, a fi de detectar possibles errors en la baremació.
2. El llistat provisional inclourà també aquelles sol·licituds que no tenen puntuació per concórrer en estes les circumstàncies que s'indiquen a continuació i que les fan ser excloses de la convocatòria:
a) Absència de DNI/NIF/NIE/passaport, que impossibilita demanar la informació tributària.
b) Incompliment d'obligacions fiscals, tant per incomplir l'obligació de declarar com per constar diverses declaracions a l'AEAT.
c) Superació dels límits establits com a llindars de renda en l'apartat 6 de la present resolució.
d) Comunicació per part de l'AEAT que no ha identificat el titular del NIF enviat o que no té dades econòmiques d'ell, sense que en la sol·licitud d'ajuda de menjador s'hagen omplit els apartats corresponents a la percepció d'ingressos no subjectes a IRPF o a ingressos 0, i s'acompanye la sol·licitud de la corresponent documentació justificativa o informe dels servicis socials.
3. En tot cas, els llistats provisionals s'enviaran a cada centre en dos formats; el primer contindrà únicament la puntuació obtinguda o l'exclusió de la sol·licitud, llistat que serà el que s'exposarà en els taulers d'anuncis; un segon llistat detallat serà custodiat per la direcció del centre, i contindrà el detall de la puntuació i les dades tant econòmiques com sociofamiliars tingudes en compte per a la baremació. Este segon llistat podrà ser consultat pels sol·licitants individualment per a comprovar la correcció de les dades que els afecten.
4. Publicats estos llistats provisionals de sol·licituds d'ajudes de menjador, els interessats tindran un termini de deu dies, comptats a partir de la seua inserció en els taulers d'anuncis dels centres educatius, per a esmenar els defectes observats i presentar les reclamacions oportunes, per mitjà de l'aportació en el mateix centre educatiu de la documentació que estimen adequada.
5. Amb la informació facilitada per les famílies, el centre farà les correccions informàtiques procedents, amb anterioritat al 20 de setembre de 2010.
6. Després de la tramitació de les sol·licituds del termini extraordinari, es procedirà de la mateixa manera descrita en els apartats anteriors i es finalitzarà el procés amb la màxima celeritat possible.
16. Resolució definitiva
1. Finalitzat el termini d'esmenes i reclamacions en el termini ordinari, i en vista de la puntuació obtinguda per les sol·licituds presentades, la direcció general amb competències en matèria d'ordenació i centres docents decidirà la puntuació mínima a partir de la qual es concediran les ajudes de menjador de caràcter assistencial, d'acord amb les disponibilitats pressupostàries, i ho comunicarà a les direccions territorials.
2. Cada direcció territorial emetrà a continuació la corresponent resolució definitiva, que contindrà la relació de tot l'alumnat que participa en la convocatòria en cada centre i detallarà els beneficiaris, així com les sol·licituds denegades i el motiu de la denegació.
3. De la mateixa manera es procedirà amb les sol·licituds presentades en el termini extraordinari, en què s'aplicarà la puntuació mínima que ja haurà sigut determinada segons el que disposa el punt 1 del present apartat.
17. Recursos contra la denegació de l'ajuda
Contra les resolucions definitives emeses en ambdós terminis, ordinari i extraordinari, els interessats podran interposar recurs d'alçada davant del director general amb competències en matèria d'ordenació i centres docents, en el termini d'un mes des de la notificació de la denegació de l'ajuda, però la presentació del recurs podrà efectuar-se en la corresponent direcció territorial, la qual haurà d'elaborar un informe per a la resolució del recurs i remetre l'informe, junt amb el recurs i tota la documentació a l'esmentada direcció general. Este mateix informe haurà de ser elaborat per la corresponent direcció territorial encara que el recurs siga presentat directament en la direcció general amb competències en matèria d'ordenació i centres docents.
18. Justificació de l'aplicació de l'ajuda de menjador
1. Cada direcció territorial amb competències en matèria d'educació enviarà als centres educatius de la seua província la relació de l'alumnat beneficiari d'ajudes assistencials de menjador, junt amb la relació, quan corresponga, de l'alumnat que siga transportat col·lectivament o individualment i tinga dret a l'ajuda de menjador, perquè cada trimestre el pare, mare o tutor de l'alumne o alumna beneficiari faça constar el seu DNI/NIF/passaport/NIE i la seua firma com a senyal de conformitat per la percepció de l'ajuda de menjador.
2. Al final del curs el secretari o secretària de cada centre educatiu receptor d'ajudes de menjador enviarà a la direcció territorial corresponent un certificat que acredite que el procés de percepció i aplicació de les ajudes durant tot el curs s'ha realitzat correctament.
19. Incompatibilitats, control de l'aplicació i revisió de les ajudes, i supervisió per la Inspecció d'Educació.
El règim d'incompatibilitats i control de l'aplicació i revisió de les ajudes, així com la supervisió dels processos serà l'establit en els articles 21, 22 i 23 de l'esmentada Orde 46/2010, de 28 de maig, de la Conselleria d'Educació, per la qual s'establixen les bases reguladores per a la concessió d'ajudes de menjador escolar en els centres educatius no universitaris de titularitat de la Generalitat.
20. Quanties
1. El preu del menú escolar diari durant el curs escolar 2010/2011 no podrà ser superior a 4,25 euros.
2. L'alumnat beneficiari d'ajudes de menjador escolar per al curs 2010/2011, percebrà el següent mòdul per dia:
Per a Educació Infantil (3r curs del 2n cicle), Educació Primària i ESO: 3,94 euros
Per a escola llar: 12,25 euros
Per a Educació Especial: 5,44 euros
21. Compliment de l'article 3.4 del Decret 147/2007, de 7 de setembre
De conformitat amb el que disposa l'article 25 de l'esmentada Orde 46/2010, de 28 de maig, les ajudes regulades en la present resolució no estan subjectes a la política de la competència de la Unió Europea i, en conseqüència, no necessiten notificació a la Comissió Europea, per tractar-se d'una convocatòria dirigida a l'alumnat escolaritzat en centres educatius, per la qual cosa no hi és aplicable l'article 107 del Tractat de Funcionament de la Unió Europea (TFUE), en la mesura que no afecta els intercanvis comercials entre els estats membres.
Disposició Final Única
Entrada en vigor
La present resolució entrarà en vigor l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present resolució, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:
1. El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la publicació.
2. El recurs contenciós administratiu haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.
València, 31 de maig de 2010.- El director general d'Ordenació i Centres Docents: Rafael Carbonell Peris.